CELEX: 32018R0596
Language: ro
Date: 2018-04-18 00:00:00
Title: Regulamentul (UE) 2018/596 al Parlamentului European și al Consiliului din 18 aprilie 2018 de modificare a Regulamentului (UE) nr. 1295/2013 privind instituirea programului „Europa creativă” (2014-2020)

23.4.2018   
            
            
               RO
            
            
               Jurnalul Oficial al Uniunii Europene
            
            
               L 103/1
            
         REGULAMENTUL (UE) 2018/596 AL PARLAMENTULUI EUROPEAN ȘI AL CONSILIULUI
   din 18 aprilie 2018
   de modificare a Regulamentului (UE) nr. 1295/2013 privind instituirea programului „Europa creativă” (2014-2020)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 167 alineatul (5) prima liniuță,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura legislativă ordinară (2),
   întrucât:
   
               (1)
            
            
               Regulamentul (UE) nr. 1295/2013 al Parlamentului European și al Consiliului (3) a instituit programul „Europa creativă” (2014-2020) pentru sprijinirea sectoarelor culturale și creative europene.
            
         
               (2)
            
            
               Particularitatea Orchestrei de tineret a Uniunii Europene (European Union Youth Orchestra – EUYO) rezidă în faptul că este o orchestră europeană care depășește granițele culturale și este alcătuită din tineri muzicieni selectați în conformitate cu criterii de calitate exigente, prin intermediul unui proces riguros de audiții anuale în toate statele membre. Este singura orchestră din Uniune care recrutează din toate statele membre.
            
         
               (3)
            
            
               De la crearea sa, EUYO a contribuit la promovarea dialogului intercultural și a respectului și înțelegerii reciproce. EUYO a acționat în calitate de ambasador cultural pentru Uniune, evidențiind bogăția și diversitatea culturilor europene, precum și noile talente. Orchestra a contribuit, de asemenea, la cunoașterea patrimoniului muzical european, la circulația operelor europene și la asigurarea mobilității tinerelor talente europene în afara frontierelor naționale și europene.
            
         
               (4)
            
            
               EUYO asigură formare periodică tinerilor muzicieni printr-un program de rezidență și le oferă oportunități de a interpreta, consolidându-le, astfel, carierele la scară internațională și dezvoltându-le competențele, sub îndrumarea unor dirijori de renume.
            
         
               (5)
            
            
               EUYO ar trebui să își diversifice continuu veniturile, căutând în mod activ sprijin financiar din alte surse decât bugetul Uniunii, pentru a-și garanta sustenabilitatea și a-și reduce dependența față de finanțarea din partea Uniunii. Prin urmare, EUYO ar trebui să asigure eficiența costurilor în cadrul gestiunii sale.
            
         
               (6)
            
            
               EUYO ar trebui să încerce să-și îmbunătățească vizibilitatea, inclusiv în media tradițională și digitală, și să participe la evenimente europene și în mai multe state membre.
            
         
               (7)
            
            
               EUYO ar trebui ca, în colaborare cu partenerii săi asociați naționali, să îmbunătățească vizibilitatea audițiilor anuale în vederea unei reprezentări mai echilibrate în cadrul orchestrei în ceea ce privește numărul muzicienilor provenind din toate statele membre.
            
         
               (8)
            
            
               Activitățile EUYO ar trebui să fie în concordanță cu obiectivele programului „Europa creativă”, în special cu obiectivul de a sprijini extinderea categoriilor de public și cu prioritățile din subprogramul „Cultura”. Prin urmare, EUYO ar trebui să se implice în mod activ în extinderea categoriilor de public, acordând o atenție deosebită tinerilor.
            
         
               (9)
            
            
               EUYO a fost fondată în urma unei rezoluții a Parlamentului European din 8 martie 1976 (4) și, prin urmare, este distinctă în rândul orchestrelor din Europa.
            
         
               (10)
            
            
               Contribuția EUYO a fost recunoscută de statele membre și de instituțiile Uniunii, inclusiv de președinții succesivi ai Comisiei și ai Parlamentului European.
            
         
               (11)
            
            
               Având în vedere statutul său specific, obiectivele strategice și activitățile care depășesc interesul și avantajele unuia sau mai multor state membre și demonstrează în mod clar o valoare adăugată la nivel european, EUYO se califică drept un organism identificat printr-un act de bază, în sensul articolului 190 alineatul (1) litera (d) din Regulamentul delegat (UE) nr. 1268/2012 al Comisiei (5), care permite ca granturile să fie acordate fără o cerere de propuneri.
            
         
               (12)
            
            
               EUYO ar trebui să beneficieze în mod excepțional de finanțare până la sfârșitul actualului program „Europa creativă”, și anume la 31 decembrie 2020.
            
         
               (13)
            
            
               EUYO ar trebui, prin urmare, să fie inclusă, cu titlu excepțional, printre măsurile care beneficiază de sprijin atât din partea subprogramului „Cultura”, cât și a componentei transsectoriale a programului „Europa creativă”.
            
         
               (14)
            
            
               Pentru a asigura buna funcționare a EUYO, aceasta ar trebui să poată beneficia de sprijin cât mai curând posibil, în special pentru costurile suportate în 2018, înainte de intrarea în vigoare a prezentului regulament. Prezentul regulament ar trebui, prin urmare, să se aplice retroactiv, începând cu 1 ianuarie 2018.
            
         
               (15)
            
            
               Prin urmare, Regulamentul (UE) nr. 1295/2013 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 1295/2013 se modifică după cum urmează:
   
               1.
            
            
               La articolul 13 alineatul (1), se adaugă următoarea literă:
               
                           „(f)
                        
                        
                           costurile legate de activitățile Orchestrei de tineret a Uniunii Europene care contribuie la mobilitatea muzicienilor, la circulația operelor europene la nivel transfrontalier și la internaționalizarea carierei tinerilor muzicieni.”
                        
                     
         
               2.
            
            
               La articolul 15 alineatul (1), se adaugă următoarea literă:
               
                           „(g)
                        
                        
                           Orchestra de tineret a Uniunii Europene, pentru costurile care nu sunt sprijinite în temeiul literei (f) de la articolul 13 alineatul (1).”
                        
                     
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2018 până la 31 decembrie 2020.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 18 aprilie 2018.
      
         
            Pentru Parlamentul European
         
         
            Președintele
         
         A. TAJANI
      
      
         
            Pentru Consiliu
         
         
            Președintele
         
         L. PAVLOVA
      
   
   
      (1)  Avizul din 18 octombrie 2017 (nepublicat încă în Jurnalul Oficial).
   
      (2)  Poziția Parlamentului European din 15 martie 2018 (nepublicată încă în Jurnalul Oficial) și Decizia Consiliului din 12 aprilie 2018.
   
      (3)  Regulamentul (UE) nr. 1295/2013 al Parlamentului European și al Consiliului din 11 decembrie 2013 privind instituirea programului „Europa creativă” (2014-2020) și de abrogare a Deciziilor nr. 1718/2006/CE, nr. 1855/2006/CE și nr. 1041/2009/CE (JO L 347, 20.12.2013, p. 221).
   
      (4)  Rezoluția Parlamentului European din 8 martie 1976 privind propunerea de rezoluție depusă de doamna Kellett-Bowman privind constituirea orchestrei de tineret a Comunității Europene (JO C 79, 5.4.1976, p. 8).
   
      (5)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).